Hokaai met die brandstof en die braaivleisKookolie is steeds peperduur. (Foto: Maroela Media) Jaarlikse inflasie het effense skiet gegee en staan vir Junie op 4,9% nadat dit in Mei ŉ rekordhoogtepunt van 5,2% bereik het. Statistieke Suid-Afrika (StatsSA) het Woensdag gesê die maandelikse styging in die verbruikersprysindeks (VPI) was 0,2%, ŉ styging van die 0,1% in Mei, maar laer as die 0,5%-styging wat tussen Mei en Junie verlede maand opgeteken is. StatsSA sê dit was weereens duidelik watter belangrike aandrywer van inflasie kos en nie-alkoholiese drankies, asook brandstof, is. As die jaarlikse VPI daarsonder bereken word, staan dit op 3,4% vir Junie – heelwat laer as die 4,9%-kerf wat vir inflasie gestel is. Brandstof Brandstofpryse het in Junie met 27,5% gestyg wanneer dit met dieselfde tyd ŉ jaar gelede vergelyk word. Dit is laer as die styging in Mei (37,4%), maar steeds hoër as die 21,4%-styging in April. Brandstofpryse in verlede jaar se tweede kwartaal was egter uiters laag. Op ŉ maand-tot-maand-grondslag het brandstofpryse met 0,2% tussen Mei en Junie vanjaar gedaal. In die binneland was die prys van 95 oktaan-petrol 10c goedkoper, maar dieselpryse was 0,7% hoër. Die jaarlikse styging in die dieselprys was 25,5% in Junie, met ŉ gemiddelde prys van R16,31 per liter. Petrol se jaarlikse styging was 28,2%, sê StatsSA. Kospryse Die prys van kos en nie-alkoholiese drankies het op ŉ jaargrondslag met 6,7% toegeneem. Die prys van olies en vette styg sedert Februarie verlede jaar ook steeds en in Junie vanjaar was die jaarlikse toename 21,6%. Die prys van kookolie laat steeds die hare rys. In Junie verlede jaar sou ŉ bottel 750 ml-kookolie jou gemiddeld R20,99 uit die sak gejaag het. Dié prys het in Junie vanjaar op R29,45 gestaan. Vleisinflasie versnel ook en het ŉ jaarlikse koers van 8,6% bereik nadat dit in Augustus verlede jaar op 4,1% gestaan het. Die prys van skaapvleis is 10,9% hoër, stowevleis is nou 16,7% duurder en varkvleis kos 10,5% meer. Só vergelyk die stygings met verlede jaar: Die indeks vir suiker, lekkers en nagereg toon ŉ jaarlikse styging van 7,2% in Junie vanjaar, maar is laer as die 8,7% wat in Mei opgeteken is. Prysstygings het effe verstadig van die 9,7% waarop dit in Oktober verlede jaar gestaan het. Vrugte is volgens StatsSA een van die min items in verbruikers se kosmandjie wat goedkoper is. Dit het ŉ daling van 3,5% ondervind in vergelyking met dieselfde tyd ŉ jaar gelede. Die prys van spiritualieë is 5,5% meer in vergelyking met ŉ jaar gelede, dié van wyn 6,7% meer en bier kos jou nou 3,3% meer as dieselfde tyd verlede jaar. Die prys van tabak het die afgelope jaar met 6,5% gestyg.